ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1261/97 υποβολή: Ursula Stenzel (PPE) προς την Επιτροπή (11 Απριλίου 1997)

Θέμα: Πρόγραμμα SOCRATES

Στο έντυπο αιτήσεων για συμβάσεις ΑΕΙ στο πλαίσιο του Προγράμματος SOCRATES προβλεπόταν ότι η προθεσμία για το ακαδημαϊκό έτος 1997/1998 λήγει την 1η Ιουλίου 1996. Η γνωστοποίηση των εγκρίσεων υπολογίζεται να αρχίσει τον Μάϊο του 1997. Λόγω του μακρού χρόνου αναμονής μεταξύ της υποβολής της αίτησης και της έγκρισης, το πρόγραμμα SOCRATES χάνει πολύ από την ελκυστικότητά του. Ως επιβαρυντικό στοιχείο προστίθεται το γεγονός ότι στις ανώτατες σχολές καλών τεχνών οι εισαγωγικές εξετάσεις και οι εγγραφές για το 1997/1998 γίνονται - πρίν από την ημερομηνία γνωστοποίησης των προγραμμάτων συνεργασίας που έχουν εγκριθεί από τις Βρυξέλλες 7 για το λόγο αυτό πρέπει να εκληφθεί ως δεδομένο ότι κατά το ακαδημαϊκό έτος 1997/1998 ελάχιστα θα πραγματοποιηθούν οι ανταλλαγές σπουδαστών μέσω του προγράμματος SOCRATES.

Θα ήταν δυνατόν να συντμηθεί η προθεσμία αναμονής της έγκρισης από το πρόγραμμα SOCRATES τόσο, ώστε να παραμένει στους σπουδαστές επαρκής χρόνος για να λάβουν μέρος σε εισαγωγικές εξετάσεις ή να προλάβουν προθεσμίες εγγραφής, σε περίπτωση που δεν εγκριθεί η αίτησή τους;

Απάντηση της κ.Cresson εξ ονόματος της Επιτροπής (27 Μαΐου 1997)

Η Επιτροπή γνωρίζει ότι κατά το πρώτο έτος εφαρμογής του προγράμματος Socrates στην ανώτατη παιδεία (κεφάλαιο I, Erasmus) διανύθηκε μια σχετικά μακρά περίοδος μεταξύ της ημερομηνίας εφαρμογής των «θεσμικών συμβάσεων» (1η Ιουλίου 1996) και της ημερομηνίας έγκρισης (Μάιος 1997).

Κατόπιν αιτήματος πολλών ευρωπαϊκών πανεπιστημίων και με τη σύμφωνη γνώμη της επιτροπής του προγράμματος η Επιτροπή αποφάσισε να αναβάλει την ημερομηνία εφαρμογής του δευτέρου έτους του προγράμματος έως τις 15 Νοεμβρίου 1997. Η ημερομηνία έγκρισης θα δοθεί εγκαίρως για την έναρξη του ακαδημαϊκού έτους 1998/1999, αλλά όχι νωρίτερα από το Μάιο του 1998. Έτσι, η διαφορά χρόνου μεταξύ εφαρμογής και έγκρισης θα μειωθεί.

Οι εισαγωγικές εξετάσεις για τους φοιτητές που γίνονται δεκτοί δε συνηθίζονται στο πρόγραμμα Socrates-Erasmus καθώς υπάρχει ήδη συνεννόηση μεταξύ των συνεργαζόμενων ιδρυμάτων σχετικά με το επίπεδο και την ποιότητα των διακινούμενων φοιτητών.

Τα συνεργαζόμενα ιδρύματα είναι ελεύθερα να οργανώσουν την επιλογή των διακινούμενων φοιτητών κατά τον πιο κατάλληλο τρόπο και στα περισσότερα ιδρύματα η επιλογή αυτή ξεκινά πριν από την επίσημη έγκριση των δραστηριοτήτων συνεργασίας του προγράμματος Socrates-Erasmus.

Η ημερομηνία της επίσημης έγκρισης δεν μπορεί να επισπευσθεί καθώς το χρονικό διάστημα αξιολόγησης των χιλιάδων αιτήσεων έχει ήδη μειωθεί σημαντικά ύστερα από αίτηση των πανεπιστημίων.
ΓΡΑΠΤΗ ΕΡΩΤΗΣΗ E-0342/97 υποβολή: Josι Garcνa-Margallo y Marfil (PPE) προς την Επιτροπή (13 Φεβρουαρίου 1997)

Θέμα: ΚΟΑ στον τομέα του ελαιολάδου: δαπάνες για μέτρα αποθεματοποίησης στη Ελλάδα

Στην ετήσια έκθεση του Ελεγκτικού Συνεδρίου σχετικά με το οικονομικό έτος 1995 οι συνολικές δαπάνες του Τμήματος Εγγυήσεων του ΕΓΤΠΕ για το ελαιόλαδο στο γενικό προϋπολογισμό για το 1996 ανέρχονται σε 1.781 εκατ. Ecu. Παρόλο που το ποσό αυτό κινείται στο πλαίσιο των δαπανών μεταξύ 1991 και 1993, διαπιστώνεται ότι το επίπεδο δαπανών του 1995 ήταν πολύ κατώτερο και δεν υπερέβη τα 812,5 εκατ. Ecu.

Από τις δαπάνες αυτές, το ποσό για τα μέτρα αποθεματοποίησης κατά το 1995 ήταν αρνητικό, υπολογιζόμενο σε - 94,9 εκατ. Ecu.

Ποιό είναι το συνολικό ύψος της πραγματοποιηθείσας δαπάνης για μέτρα αποθεματοποίησης του ελαιολάδου στην Ελλάδα;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0320/97, E-0321/97, E-0322/97, E-0323/97, E-0324/97, E-0325/97, E-0326/97, E-0327/97, E-0328/97, E-0329/97, E-0330/97, E-0331/97, E-0332/97, E-0333/97, E-0334/97, E-0335/97, E-0336/97, E-0337/97, E-0338/97, E-0339/97, E-0340/97, E-0341/97, E-0342/97, E-0343/97 και E-0344/97 (6 Μαρτίου 1997)

Οι δαπάνες που έχουν ζητηθεί από ο Αξιότιμο Μέλος του Κοινοβουλίου εμφαίνονται στον παρακάτω πίνακα. Η συνολική κοινοτική δαπάνη που αφορά τους προϋπολογισμούς 1995 και 1996 ανήλθε αντιστοίχως σε 812,5 και 207,7 εκατ. ECU. Η διαφορά με τα σύνολα που παρατίθενται στον πίνακα οφείλεται κυρίως στις πληρωμές που αφορούν τις ενέργειες προώθησης του ελαιόλαδου. Το ποσό του προϋπολογισμού 1995 είναι κατά πολύ κατώτερο από αυτό του 1996 (και 1994), στη συνέχεια της απόφασης που ελήφθη στο πλαίσιο της δέσμης τιμών 1994/1995 να μετατεθεί η ημερομηνία πληρωμής. Πράγματι, ο προϋπολογισμός 1995 δεν προέβλεπε πληρωμές βάσει της περιόδου 1994/1995, αλλά μόνο υπόλοιπα της περιόδου 1993/1994.

(σε εκατ. ECU)

>TABLE>
ΓΡΑΠΤΗ ΕΡΩΤΗΣΗ E-1333/97 υποβολή: Thomas Megahy (PSE) προς την Επιτροπή (21 Απριλίου 1997)

Θέμα: Eπιχορηγήσεις και επιδοτήσεις σε αγρότες του Ηνωμένου Βασιλείου

Είναι σε θέση η Επιτροπή να παράσχει λεπτομερείς πληροφορίες για το τελευταίο οικονομικό έτος για το οποίο υπάρχουν στοιχεία σχετικά με:

1. το είδος των επιχορηγήσεων και εποδοτήσεων που κατεβλήθησαν σε αγρότες του Ηνωμένου Βασιλείου και

2. το ποσό για κάθε υποδιαίρεση;

Απάντηση του κ. Fischler εξ ονόματος της Επιτροπής (6 Ιουνίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-0312/97 υποβολή: Yannos Kranidiotis (PSE) προς το Συμβούλιο (14 Φεβρουαρίου 1997)

Θέμα: Σχέσεις κα Τσιλέρ με λαθρεμπόρους ναρκωτικών

Σύμφωνα με δηλώσεις του γερμανού δικαστή κ. Ρόλφ Σβάλμπε, η Υπουργός Εξωτερικών της Τουρκίας κα Τανσού Τσιλέρ φέρεται να παρέχει προστασία σε λαθρεμπόρους ναρκωτικών που είναι υπεύθυνοι για τη διακίνηση ηρωΐνης από την Τουρκία προς τη Δυτική Ευρώπη.

Ο κ. Ρόλφ Σβάλμπε προέβη στις δηλώσεις αυτές μετά το πέρας ποινικής δίκης, κατά την οποία τρείς Τούρκοι υπήκοοι εκρίθησαν ένοχοι εισαγωγής ηρωΐνης στη Φραγκφούρτη από την Τουρκία. Από την ποινική διαδικασία προέκυψαν αποδείξεις σύμφωνα με τις οποίες μεγάλοι λαθρέμποροι ναρκωτικών στην Τουρκία έχουν διασυνδέσεις και απολαύουν προστασίας από την Υπουργό Εξωτερικών της Τουρκίας.

Μπορεί το Συμβούλιο να ζητήσει από το ποινικό Δικαστήριο της Φραγκφούρτης τα αποδεικτικά στοιχεία που αφορούν την κ. Τσιλέρ και να μου τα γνωστοποιήσει;

Απάντηση (5 Ιουνίου 1997)

Το Συμβούλιο δεν έχει αρμοδιότητα επί του θέματος στο οποίο αναφέρεται ο Αξιότιμος Βουλευτής του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-1087/97 υποβολή: Richard Corbett (PSE) προς την Επιτροπή (21 Μαρτίου 1997)

Θέμα: Ενεργητικό της ΕΕ στη δημιουργία θέσεων απασχολήσεως

Δύναται, παρακαλώ, η Επιτροπή να παράσχει κατάλογο ανά κράτος μέλος με τον κατ' εκτίμηση αριθμό των θέσεων απασχολήσεως που δημιουργήθηκαν ή σώθηκαν από του 1980 χάρις στις πολιτικές της Ενώσεως (ενιαία αγορά, διαρθρωτικά ταμεία, ΚΑΠ, έρευνα κτλ);

Απάντηση του κ. de Silguy εξ ονόματος της Επιτροπής (5 Ιουνίου 1997)

Η Επιτροπή θα ήθελε να επισημάνει ότι ο βασικός ρόλος των κοινοτικών πολιτικών είναι να συμβάλλει στην ανάπτυξη ενός ευνοϊκού για τη δημιουργία θέσεων εργασίας περιβάλλοντος στα κράτη μέλη.

Τα στοιχεία για την απασχόληση όπως δημοσιεύονται από τις Στατιστικές Υπηρεσίες των κρατών μελών και από την Επιτροπή απεικονίζουν το τελικό αποτέλεσμα όλων των παραγόντων που επηρεάζουν τις αγορές εργασίας. Για να γίνει μία εκτίμηση των αποτελεσμάτων των κοινοτικών πολιτικών όσον αφορά την απασχόληση, πρέπει να διαχωριστεί ο αντίκτυπός τους από τον αντίκτυπο των εθνικών πολιτικών, από τους κύκλους οικονομικής δραστηριότητας και από μεταβολές των γενικών οικονομικών συνθηκών οι οποίες έλαβαν χώρα ταυτοχρόνως. Αυτό μπορεί να εκτιμηθεί μόνο βάσει του οικονομετρικού μοντέλου διακυμάνσεων.

Όσον αφορά τα αποτελέσματα των Διαρθρωτικών Ταμείων σχετικά με την απασχόληση, ένα από τα μοντέλα τα διαθέσιμα στην Επιτροπή υποδεικνύει ότι στις περιοχές του στόχου 1, την περίοδο 1989-1993, μέχρι 1 εκατ. θέσεις εργασίας συντηρούνταν ενδεχομένως από επενδύσεις και μεταβιβάσεις των Διαρθρωτικών Ταμείων, ενώ μια πρόσφατη εκ των υστέρων αξιολόγηση των περιοχών του στόχου2 εκτιμά ότι την ίδια περίοδο δημιουργήθηκαν 450.000 καθαρές θέσεις εργασίας. Στην περίοδο 1994-1999 θα ήταν λογικό να αναμένει κανείς μια αύξηση των θέσεων εργασίας ανάλογη με το διπλασιασμό των διαθέσιμων κεφαλαίων/κονδυλίων (σε πραγματικές τιμές).

Δεδομένου ότι δεν υπάρχει μόνο ένας, ιδανικός, ευσταθής τρόπος για να εκτιμηθεί ο αντίκτυπος της ενιαίας αγοράς στους διάφορους τομείς (συμπεριλαμβανομένου αυτού στην απασχόληση), διάφορα οικονομικά μοντέλα χρησιμοποιήθηκαν πρόσφατα από την Επιτροπή. Αν και οι εκτιμήσεις που παρείχαν αυτά τα μοντέλα ποικίλλουν, όλες θεωρούν ότι ο αντίκτυπος της ενιαίας αγοράς στην απασχόληση υπήρξε γενικά θετικός. Ένα μοντέλο εκτιμά σχετικά ότι το επίπεδο απασχόλησης το 1994 (για την Κοινότητα των 12) ήταν περίπου κατά 300.000 υψηλότερο από ό,τι θα ήταν αν δεν υπήρχε η ενιαία αγορά. Ένα δεύτερο μοντέλο για την Κοινότητα των 12 εκτιμά ότι η ενιαία αγορά οδήγησε στη δημιουργία 600.000 πρόσθετων θέσεων εργασίας. Ένα μοντέλο για την Κοινότητα των 15 εκτιμά ότι η ενιαία αγορά συνέβαλε στην αύξηση της απασχόλησης με περίπου 900.000 επιπλέον θέσεις εργασίας (0,7 % του συνολικού εργατικού δυναμικού της Κοινότητας).

Ως εκ τούτου και τα τρία μοντέλα παράγουν εκτιμήσεις της ίδιας τάξης μεγέθους, υποδηλώνοντας ότι η ενιαία αγορά επέδρασε μέχρι τώρα θετικά στην απασχόληση.
ΓΡΑΠΤΗ ΕΡΩΤΗΣΗ E-0998/97 υποβολή: Miguel Arias Caρete (PPE) προς την Επιτροπή (19 Μαρτίου 1997)

Θέμα: Γεωργικές επιχειρήσεις στην Ιρλανδία

Θα μπορούσε η Επιτροπή να μας πληροφορήσει για τον αριθμό των γεωργικών επιχειρήσεων που λειτουργούν σήμερα στην Ιρλανδία, καθώς και για τον τρέχοντα αριθμό εργαζομένων που απασχολούνται άμεσα στον γεωργικό τομέα στην Ιρλανδία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0989/97, E-0990/97, E-0991/97, E-0992/97, E-0993/97, E-0994/97, E-0995/97, E-0996/97, E-0997/97, E-0998/97, E-0999/97, E-1000/97, E-1001/97, E-1002/97 και E -1003/97 (2 Mαΐου 1997)

Έρευνα για τη διάρθρωση των γεωργικών εκμεταλλεύσεων

>TABLE>

Πηγή: Eurostat
ΓΡΑΠΤΗ ΕΡΩΤΗΣΗ E-1937/97 υποβολή: Charles Goerens (ELDR) προς την Επιτροπή (4 Iουνίου 1997)

Θέμα: Ειδική εισφορά κοινωνικής ασφαλίσεως στο Βέλγιο και μεθοριακοί εργαζόμενοι

Οι Βέλγοι μεθοριακοί εργαζόμενοι στο Λουξεμβούργο εξακολουθούν να υπόκεινται στην ειδική εισφορά κοινωνικής ασφαλίσεως που θεσπίσθηκε στο Βέλγιο το 1994. Ενώ μπορεί κανείς να κατανοήσει την κράτηση αυτή στην περίπτωση φορολογικών νοικοκυριών με πηγή εισοδημάτων τόσο στο Βέλγιο όσο και στο εξωτερικό, η επιβολή της στους κοινωνικώς ασφαλισμένους που έχουν εισοδήματα μόνο από το εξωτερικό και οι οποίοι δεν χαίρουν οιασδήποτε πρόσθετης κοινωνικής προστασίας ως εξ αυτής φαίνεται να είναι στοιχείο άκρως αμφισβητήσιμο, ακριβώς διότι υπάγονται στο σύστημα κοινωνικών ασφαλίσεων του κράτους όπου εργάζονται στο οποίο και πρέπει να καταβάλλουν κρατήσεις κοινωνικών ασφαλίσεων. Μετά πλείστες όσες προσφυγές ατόμων και διαβήματα συνδικαλιστικών οργανώσεων οι βελγικές αρχές κατέληξαν να αναγνωρίσουν ότι η συγκεκριμένη πρακτική θα μπορούσε να αποτελεί παραβίαση των αρχών της μη επιβολής διπλής φορολογίας και των κοινοτικών διατάξεων επί του θέματος, χωρίς ωστόσο να παρατηρείται έως σήμερα αποκατάσταση των διοικητικών σφαλμάτων.

Τί φρονεί η Επιτροπή επί του εν λόγω προβλήματος;

Συμφωνεί η πρακτική αυτή με τον κοινοτικό κανονισμό 1408/71, του οποίου το άρθρο 13 προβλέπει οι υποχρεώσεις και τα δικαιώματα ενός εργαζομένου επί θεμάτων κοινωνικής ασφαλίσεως διέπονται από την κοινωνική νομοθεσία του κράτους στο οποίο ασκεί την έμμισθη επαγγελματική δραστηριότητά του;

Δεν συνιστά η πρακτική αυτή διάκριση από απόψεως κοινοτικού δικαίου και κοινοτικής νομολογίας;

Εάν ναι, δεν εκτιμά η Επιτροπή ότι θα πρέπει να απαιτηθεί να ισχύσουν οι κοινοτικές διατάξεις επί του θέματος και ότι εφαρμόζεται αποκλειστικώς και μόνον η κοινωνική νομοθεσία του Λουξεμβούργου;

Απάντηση του κ. Flynn εξ ονόματος της Επιτροπής (26 Ιουνίου 1997)

Η Επιτροπή θεωρεί ότι η καταβολή της βελγικής ειδικής εισφοράς κοινωνικής ασφάλισης, από τους Βέλγους μεθοριακούς εργαζομένους στο Λουξεμβούργο, οι οποίοι βρίσκονται στην κατάσταση την οποία περιγράφει ο αξιότιμος βουλευτής, αντίκειται στις διατάξεις του κανονισμού (ΕΟΚ) 1408/71 σχετικά με το συντονισμό των συστημάτων κοινωνικής ασφάλισης των κρατών μελών ((Ενημερωμένη έκδοση του κανονισμού αυτού εγκρίθηκε από τον κανονισμό (ΕΚ) 118/97 της 2.12.1996, ΕΕ L 28 της 30.1.1997. )).

Ύστερα από παρέμβαση της Επιτροπής, οι βελγικές αρχές υποσχέθηκαν να προσαρμόσουν τη νομοθεσία τους κατά τρόπον ώστε, όταν ένας εργαζόμενος απασχολείται στο εξωτερικό και υπόκειται στο αλλοδαπό αυτό σύστημα κοινωνικής ασφάλισης μισθωτών, κατά τον καθορισμό του ύψους της ειδικής εισφοράς για την κοινωνική ασφάλιση να μην λαμβάνονται υπόψη τα εισοδήματα τα οποία αποκτά από την εργασία του στο εξωτερικό.

Ο βελγικός νόμος, ο οποίος θα ρυθμίσει το πρόβλημα αυτό με αναδρομική ισχύ από την ημερομηνία έναρξης ισχύος του αμφισβητούμενου μέτρου, θα δημοσιευτεί σύντομα.
ΓΡΑΠΤΗ ΕΡΩΤΗΣΗ E-0593/97 υποβολή: Annemie Neyts-Uyttebroeck (ELDR) προς το Συμβούλιο (25 Φεβρουαρίου 1997)

Θέμα: Πώληση εκ μέρους της βελγικής κυβερνήσεως οικοπέδου στη συνοικία ευρωπαϊκών κτηρίων

Τον Οκτώβριο του 1996, η Υπηρεσία Κτηρίων (του Βελγίου) έθεσε προς πώληση αριθμό ακάλυπτων οικοπέδων στην οδό Steen - Etterbeek. Ορισμένα από αυτά αγοράστηκαν το Δεκέμβριο του 1996 από ιδιωτική εταιρεία, όπως, μεταξύ άλλων και το οικόπεδο που εδώ και πολλά χρόνια είχε προβλεφθεί να χρησιμοποιηθεί για την επέκταση του κτηρίου του Συμβουλίου Υπουργών. Αυτό, όπως είναι γνωστό από τότε που εγκαταστάθηκε, στεγάζεται στο κτήριο Justus Lipsius που δεν επαρκεί.

1. Είχαν ενημερώσει οι ομοσπονδιακές αρχές του Βελγίου τη γραμματεία του Συμβουλίου, επισήμως ή μη, ότι το οικόπεδο αυτό επωλείτο;

2. Εάν ναι, για ποιούς ακριβώς λόγους δεν ενημέρωσε η γραμματεία του Συμβουλίου τις Μόνιμες Αντιπροσωπείες των κρατών μελών για την εν λόγω εξέλιξη;

3. Τέλος, αντιλαμβάνεται το Συμβούλιο ότι θα παραβιασθούν οι υφιστάμενες πολεοδομικές διατάξεις - όπως καθορίζονται στο Περιφερειακό Αναπτυξιακό Σχέδιο - δεδομένου ότι η περιοχή αυτή προορίζεται για κατοικίες και κτήρια εμπορικού και πολιτιστικού χαρακτήρα;

(Απάντηση) (16 Ιουνίου 1997)

Από το 1994, οι βελγικές αρχές έχουν ενημερωθεί για το σχέδιο της Γενικής Γραμματείας να προχωρήσει σε επέκταση του κτιρίου Justus Lipsius στο εν λόγω οικόπεδο για το οποίο υπάρχει πρόβλεψη από το 1992 στο Ειδικό Σχέδιο Χωροταξίας της Πόλης των Βρυξελλών.

Οσον αφορά τα πρώτα ερωτήματα του αξιότιμου μέλους του Κοινοβουλίου, η βελγική ομοσποδιακή κυβέρνηση δεν ενημέρωσε τη Γενική Γραμματεία του Συμβουλίου για την προσφορά προς πώληση του εν λόγω οικοπέδου.

Οσον αφορά το τελευταίο ερώτημα του αξιότιμου μέλους του Κοινοβουλίου, οι ενδεχόμενες επεκτάσεις θα γίνουν σύμφωνα με τις πολεοδομικές διατάξεις που ορίζει η φιλοξενούσα χώρα.
ΓΡΑΠΤΗ ΕΡΩΤΗΣΗ P-1188/97 υποβολή: Graham Watson (ELDR) προς την Επιτροπή (21 Μαρτίου 1997)

Θέμα: Απαγόρευση των εξαγωγών βρετανικού βοείου κρέατος

Έχοντας υπόψη ότι, από 1ης Ιουλίου 1996, έχει αφαιρεθεί από την τροφική αλυσίδα των ζώων κάθε είδος κρεατοστεαλεύρων στο Ηνωμένο Βασίλειο και ότι ισχύει πλέον ένα σύστημα διαβατηρίων, μήπως είναι πλέον περιττό το πρόγραμμα θανάτωσης των ζώων ηλικίας άνω των 30 μηνών και δεν χρειάζεται να παραμένουν υπό απαγόρευση οι εξαγωγές κρέατος;

Aπάντηση του κ. Fischler εξ ονόματος της Επιτροπής (21 Απριλίου 1997)

Τα διαθέσιμα αποδεικτικά στοιχεία επιβεβαιώνουν το γεγονός ότι τα βοοειδή στο Ηνωμένο Βασίλειο εξακολουθούν να εκτίθενται, μέσω των ζωοτροφών, στη μόλυνση από την σπογγώδη εγκεφαλοπάθεια των βοοειδών (ΣΕΒ) μετά από την αρχική απαγόρευση του 1988 για τις ζωοτροφές που προορίζονται για μηρυκαστικά, μολονότι σε πολύ μικρότερο βαθμό. Δεδομένων των πολύ αυστηρότερων ελέγχων που εφαρμόζονται από την απαγόρευση των κρεατοστεάλευρων, κατά το 1996, από όλες τις ζωοτροφές που χρησιμοποιούνται στις γεωργικές εκμεταλλεύσεις στο Ηνωμένο Βασίλειο και ως αποτέλεσμα των εκθέσεων επιθεώρησης της Επιτροπής, υπάρχει μεγαλύτερη εμπιστοσύνη ότι αν δεν έχουν εξαλειφθεί έχουν ωστόσο ελαχιστοποιηθεί οι κίνδυνοι σχετικά με τις ζωοτροφές, από την 1η Αυγούστου 1996.

Τα βοοειδή ηλικίας άνω των 30 μηνών ενδέχεται να έχουν εκτεθεί στον παθογόνο παράγοντα και, κατά συνέπεια, θα μπορούσαν να βρίσκονται στην περίοδο επώασης της ασθένειας. Τα προϊόντα από τα εν λόγω ζώα έχουν υψηλότερο κίνδυνο για τη δημόσια υγεία. Κατά συνέπεια, για να προστατευθεί η δημόσια υγεία και να βελτιωθεί η εμπιστοσύνη των καταναλωτών, είναι απαραίτητο να εξακολουθήσει να ισχύει ένα πρόγραμμα σφαγής για τα ζώα ηλικίας άνω των 30 μηνών.

Το σύστημα διαβατηρίων είχε θεσπισθεί για βοοειδή που γενήθηκαν μετά την 1η Ιουλίου 1996 και δεν εφαρμόζεται για τα βοοειδή που γενήθηκαν πριν την εν λόγω ημερομηνία. Τα διαβατήρια αυτά θα παράσχουν ένα ιδιαίτερα βελτιωμένο σύστημα με σκοπό την ταυτοποίηση των ζώων και την καταχώρηση των μετακινήσεων στη Μεγάλη Βρετανία. Εντούτοις, θα απαιτηθεί κάποιος χρόνος έως ότου επωφεληθούν από το σύστημα διαβατηρίων τα ζώα που έχουν φθάσει σε ηλικία σφαγής.

Η εφαρμογή του προγράμματος για ζώα ηλικίας άνω των 30 μηνών, το αποτελεσματικό σύστημα ταυτοποίησης και καταχώρησης των μετακινήσεων, καθώς και η νομοθεσία σχετικά με την απαγόρευση της χρήσης κρεατοστεάλευρων σε εγκαταστάσεις παραγωγής ζωοτροφών και σε γεωργικές εκμεταλλεύσεις, αποτελούν τρεις από τις προϋποθέσεις που προβλέπονται στη συμφωνία της Φλωρεντίας.
ΓΡΑΠΤΗ ΕΡΩΤΗΣΗ E-0676/97 υποβολή: Daniel Varela Suanzes-Carpegna (PPE) προς την Επιτροπή (6 Μαρτίου 1997)

Θέμα: Κοινοτικές ενισχύσεις στους γαλικιανούς αλιείς μαύρης ιππόγλωσσας

Τον Απρίλιο 1995, οι αλιείς μαύρης ιππόγλωσσας της Γαλικίας διαπίστωσαν τη μείωση της αλιευτικής τους ποσόστωσης στα ύδατα της NAFO στο 74% μετά την απόφαση των κοινοτικών αρχών να θεσπιστεί περιοριστική συμφωνία για την κατανομή της αλιείας αυτής μεταξύ ΕΕ και Καναδά, εκδίδοντας, με τον τρόπο αυτό, στις πιέσεις της εν λόγω τρίτης χώρας, που αποτελεί σημαντικό κοινωνικό εταίρο της Κοινότητας, που είχε προκαλέσει η διαφωνία λόγω της παράνομης σύλληψης του αλιευτικού σκάφους ESTAI σε διεθνή ύδατα.

Θα μπορούσε η Επιτροπή να αναφέρει εάν οι εν λόγω αλιείς έχουν λάβει ή λαμβάνουν κοινοτικές ενισχύσεις οποιασδήποτε μορφής για τις ζημίες που έχουν υποστεί λόγω της θέσης που υιοθέτησαν στο ζήτημα αυτό οι κοινοτικές αρχές;

Συγκρίνεται η κατάσταση αυτή με τις ζημίες που υπέστησαν οι αλιείς της Βόρειας Θάλασσας οι οποίοι, στις αρχές της δεκαετίας 1990, διαπίστωσαν ότι η ποσόστωσή τους στα αλιεύματα βακαλάου είχε μειωθεί άνω του 50% και ότι, κατά τα φαινόμενα, έλαβαν χρηματοδοτικές ενισχύσεις από την Επιτροπή;

Θα μπορούσε να αναφέρει η Επιτροπή σε ποιά κριτήρια βασίζεται για να λαμβάνει αποφάσεις ως προς ποιές ομάδες, που υφίστανται ζημίες λόγω των ενεργειών των κοινοτικών θεσμικών οργάνων, θα δικαιούνται τη χορήγηση της απαιτούμενης τεχνικής και χρηματοδοτικής στήριξης για την αποκατάσταση των ζημιών αυτών;

Απάντηση της κας Bonino εξ ονόματος της Επιτροπής (2 Μαΐου 1997)

Η Επιτροπή συμμερίζεται τις ανησυχίες που εκφράζει το Αξιότιμο Μέλος του Κοινοβουλίου, χωρίς όμως να παραγνωρίζει ότι χάρις στο ΧΜΠΑ (Χρηματοδοτικό Μέσο Προσανατολισμού της Αλιείας) και στην κοινοτική πρωτοβουλία που αφορά την αναδιάρθρωση του τομέα της αλιείας (PESCA), τα κράτη μέλη υλοποιούν τα διαρθρωτικά μέτρα που κρίνουν αναγκαία για την υλοποίηση των στόχων της κοινής αλιευτικής πολιτικής (ΚΑΠ).

Για το λόγο αυτό, από τα τέλη του 1995, η κατάσταση αυτή κρίθηκε τόσο σημαντική, ώστε η Επιτροπή να προβεί στη σύσταση μικτής επιτροπής εργασίας με τις αρμόδιες εθνικές διοικήσεις. Σύμφωνα με τις εργασίες των ομάδων αυτών, φάνηκε ότι δεν χρειαζόταν κανένα ειδικό μέτρο διότι χάρη στις νέες δυνατότητες της αλιείας κατέστη δυνατή η αναδιάταξη του ισπανικού αλιευτικού στόλου.

Όσον αφορά το βακαλάο της Βόρειας Θάλασσας, η κοινοτική ποσόστωση δεν εξελίχθηκε σημαντικά από τις αρχές της δεκαετίας του 1990. Δεν έχει προβλεφθεί κανένα ειδικό μέτρο για την αντιστάθμιση της απώλειας του εισοδήματος των αλιέων της Βόρειας Θάλασσας.

Όσον αφορά τα κριτήρια και τις συνθήκες κοινοτικής παρέμβασης διαρθρωτικού χαρακτήρα στον τομέα της αλιείας, αυτά καθορίζονται στον κανονισμό (ΕΟΚ) αριθ. 3699/93 του Συμβουλίου της 21ης Δεκεμβρίου 1993, όπως τροποποιήθηκε τελευταία από τον κανονισμό (ΕΚ) αριθ. 25/97 της 20ης Δεκεμβρίου 1996 ((ΕΕ L 6 της 10.1.1997 )).
ΓΡΑΠΤΗ ΕΡΩΤΗΣΗ P-1328/97 υποβολή: Raymonde Dury (PSE) προς την Επιτροπή (10 Απριλίου 1997)

Θέμα: Η ασφάλεια των αυτοκινήτων οχημάτων

Έχοντας υπόψη τον πολύ σημαντικό αριθμό ελάχιστα ασφαλών και ρυπαντικών αυτοκινήτων οχημάτων που εξακολουθούν να υπάρχουν στην αγορά ή επανέρχονται μετά από μία ανεπαρκή επισκευή 7 την ευθύνη που φέρει η αυτοκινητοβιομηχανία - από την κατασκευή των οχημάτων και τη διάθεσή τους στην αγορά έως την απόσυρσή τους λόγω των κινδύνων που ενέχουν και των οχλήσεων που προκαλούν - και η οποία συνεπάγεται ρητή σύμβαση μεταξύ του παραγωγού και του χρήστη, καθώς και με τους διαφόρους μεσάζοντες, κρίνει η Επιτροπή ότι αξίζει να ληφθούν υπόψη τα ανωτέρω ως οδηγός για την οργάνωση μιας βιώσιμης αγοράς των αυτοκινήτων οχημάτων και των συναφών υπηρεσιών; Εάν ναι, ποιές πρωτοβουλίες προτίθεται να αναλάβει η ίδια προκειμένου να προωθήσει την ασφάλεια και την ανανέωση του ευρωπαϊκού στόλου αυτοκινήτων;

Απάντηση του κ. Bangemann εξ ονόματος της Επιτροπής (20 Μαϊου 1997)

Η Επιτροπή εκτιμά ότι ο πολύ μεγάλος αριθμός παλαιών οχημάτων, τα οποία δεν παρέχουν ασφάλεια, είναι ρυπογόνα και κυκλοφορούν ακόμη στην Κοινότητα, αποτελεί σημαντική πηγή ανησυχιών. Η Επιτροπή, προκειμένου να εξασφαλίσει μεγαλύτερη ασφάλεια και να μειώσει τα προβλήματα ρύπανσης που συνδέονται με τα εν λόγω οχήματα, ενέκρινε διάφορες προτάσεις, οι οποίες αποσκοπούν στην καθιέρωση υποχρεωτικού περιοδικού ελέγχου των αυτοκίνητων οχημάτων που κυκλοφορούν.

Επιπροσθέτως, η Επιτροπή ενέκρινε την Πράσινη Βίβλο με τίτλο «Προς έναν δίκαιο και αποτελεσματικό καθορισμό τιμών στις μεταφορές» ((COM(95) 691 τελικό. )), η οποία προτείνει την λήψη οικονομικών μέτρων (επί παραδείγματι φόρων), ως κατάλληλο μέσο για τον εξορθολογισμό και την ενθάρρυνση της χρήσης λιγότερο ρυπογόνων και ασφαλέστερων οχημάτων.

Εξάλλου, η Επιτροπή προσανατολίζεται στην επεξεργασία πρότασης για τα οχήματα που έχουν τεθεί εκτός κυκλοφορίας και αποτελούν ολοένα και ανησυχητικότερο πρόβλημα, μολονότι οι οικονομικοί παράγοντες εντάσσουν συχνότερα στη στρατηγική τους την απαίτηση ανακύκλωσης. Η Επιτροπή προτίθεται να εκδώσει σχετική πρόταση πριν από τις θερινές διακοπές. Η εν λόγω πρόταση θα περιλαμβάνει προληπτικά μέτρα, καθώς και μέτρα που σχετίζονται με την συγκέντρωση, την επεξεργασία και την ανακύκλωση των οχημάτων. Είναι σημαντικό όλοι οι παράγοντες τους οποίους αφορά το συγκεκριμένο πρόβλημα (κατασκευαστές, παραγωγοί εξοπλισμού, διανομείς, υπεύθυνοι εγκαταστάσεων ανακύκλωσης και χρήστες) να παίξουν ο καθένας το ρόλο του και να συμβάλουν με αυτόν τον τρόπο στην εφαρμογή αποτελεσματικών λύσεων.

Το θέμα της ενθάρρυνσης της απόσυρσης από την αγορά των παλαιών οχημάτων για περιβαλλοντικούς λόγους ή για λόγους ασφαλείας, υπάγεται ουσιαστικά στην αρμοδιότητα των κρατών μελών, τα οποία είναι ελεύθερα να εγκρίνουν μέτρα που να ευνοούν την ανανέωση του στόλου των αυτοκινήτων, εφόσον τα εν λόγω μέτρα συμφωνούν με τις διατάξεις της Συνθήκης.

Τέτοιου είδους μέτρα έχουν ήδη εφαρμοστεί σε διάφορα κράτη μέλη (Ελλάδα, Ισπανία, Γαλλία και, πρόσφατα, στην Ιταλία).
ΓΡΑΠΤΗ ΕΡΩΤΗΣΗ E-0997/97 υποβολή: Miguel Arias Caρete (PPE) προς την Επιτροπή (17 Μαρτίου 1997)

Θέμα: Γεωργικές επιχειρήσεις στην Ολλανδία

Θα μπορούσε η Επιτροπή να μας πληροφορήσει για τον αριθμό των γεωργικών επιχειρήσεων που λειτουργούν σήμερα στην Ολλανδία, καθώς και για τον τρέχοντα αριθμό εργαζομένων που απασχολούνται άμεσα στον γεωργικό τομέα στην Ολλανδία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0989/97, E-0990/97, E-0991/97, E-0992/97, E-0993/97, E-0994/97, E-0995/97, E-0996/97, E-0997/97, E-0998/97, E-0999/97, E-1000/97, E-1001/97, E-1002/97 και E -1003/97 (2 Mαΐου 1997)

Έρευνα για τη διάρθρωση των γεωργικών εκμεταλλεύσεων

>TABLE>

Πηγή: Eurostat